Mette Thiesen (DF), 2023-04-14:
Vi stod her i tirsdags, og jeg stod også her på den her talerstol og holdt min tale, og i min tale nævnte jeg billedet af en mor, der skriger sin frustration ud over Frederiksberg kommunalbestyrelse.
Jeg tror også, de fleste af os godt kan huske det billede.
For det var nemlig sagen om Jeanette Strauss, som på et fejlagtigt grundlag havde fået fjernet sin datter på grund af mildt sagt uduelig sagsbehandling, der også var præget af mange lovbrud.
Selv om den her sag er fra 2019, er fortællingerne om kommunale lovbrud og familier, der mister deres børn på et uretmæssigt grundlag, ikke en saga blot – tværtimod, desværre.
Det vælter frem.
På Langeland har disciplinen fiktive diagnoser, dårlig sagsbehandling og lovbrud, kort sagt løgn og bedrag, også været fremherskende, desværre.
Heldigvis har eksempelvis Sandie, der mistede sine tvillingedrenge på et uretmæssigt grundlag, fået dem tilbage.
Jeg har en hel bunke af artikler på anbringelsesområdet om fejlanbringelser, om lovbrud, om et ufuldstændigt system – et system, der bryder loven uden konsekvens.
Anbringelsesområdet virker simpelt hen til at være så betændt, at jo mere man graver, jo mere råddenskab vælter der frem.
Derfor mener jeg også helt grundlæggende, at det er fatalt, at man ikke genåbner den her aftale, som ligger til grund for det lovforslag, vi behandler i dag.
For forud for at vi begynder at lave mere lovgivning, burde vi simpelt hen kulegrave de ting, der er i anbringelsessystemet – børn og unge-udvalget, Ankestyrelsen – og finde ud af, om det overhovedet fungerer.
Vi burde også indskrive, at kommunerne selvfølgelig skal kunne straffes for deres grove fejl og lovbrud, så man ikke som dansker står op imod et kafkask system, hvor man faktisk nærmest har tabt på forhånd.
Der er ikke noget værre end at miste sine børn.
Jeg sagde det i tirsdags, jeg har sagt det før i tirsdags, og jeg siger det i dag igen.
Jeg vil hellere have amputeret begge mine ben uden bedøvelse, end jeg vil miste mine børn.
I den perfekte verden var der selvfølgelig ikke nogen børn, der skulle anbringes, men sådan er det jo desværre ikke, det ved vi alle sammen godt.
Desværre skal nogle børn anbringes.
Der må ikke ske fejl, når staten fratager forældre deres børn, og desværre har vi set en stigning i tvangsanbringelser.
Jeg venter sådan set stadig væk på tallene for tvangsbortadoptioner, men det er mit indtryk, at det går samme vej, desværre.
Vi har sågar set eksempler på kommuner, der har ønsket flere tvangsbortadoptioner som en spareøvelse.
Det er et totalt mareridtsagtigt scenarie.
Først og fremmest er vi simpelt hen nødt til at få undersøgt, om kommunerne overhovedet magter den her opgave.
Umiddelbart er min reaktion: Nej.
Og vi har jo desværre set, at kommunerne ikke magter opgaven på rigtig mange andre områder, også på handicapområdet for at tage et helt konkret eksempel.
Men er børn og unge-udvalget en god nok konstruktion?
Der er flere af høringssvarene, der også sætter spørgsmålstegn ved det.
Eksempelvis Justitia nævner, at vi faktisk burde fjerne det fra kommunerne.
Vi kan sætte spørgsmålstegn ved, om sagerne overhovedet bliver behandlet ordentligt, om man har tid nok til det.
Det er der også vidnesbyrd om at man ikke har.
Derudover er vi også nødt til at få undersøgt, om Ankestyrelsen overhovedet er uvildig.
Ankestyrelsen tryktester kommunens påstande, men de undersøger ikke, om kommunens påstande er rigtige.
De tryktester kommunens afgørelse, men de tryktester ikke, om det, kommunen skriver, faktisk er rigtigt.
Det her med, at man godkender tæt på 100 pct. af alle sager, når der åbenlyst er fejl i så mange, og når Ombudsmanden faktisk har været nødt til at gå ind i nogle sager og har omgjort dem, selv om Ankestyrelsen har stadfæstet, tyder altså på, at der er noget rivravruskende galt.
Det her billede af Jeanette Strauss, der står og råber ud over kommunalbestyrelsen, er stadig printet på min nethinde.
Jeg står faktisk og får helt kuldegysninger bare af at tænke på det.
Det får det simpelt hen til at løbe koldt ned ad ryggen på mig.
Det må bare ikke ske.